Man se arm op toneel geamputeer(Foto: Marshall Security Media) ŉ Man se arm is Maandag noodgedwonge geamputeer nadat dit in ŉ industriële drukmasjien verstrengel geraak het. Die voorval het in die Chatsworth-omgewing in KwaZulu-Natal plaasgevind. Die man, wat in sy 40’s is, se arm was glo in ŉ industriële drukker vasgeknyp. Volgens Sheldon Lombard, paramedikus by Rescue Care, is die pasiënt gestabiliseer terwyl die eThekwini-brandweer én ŉ ingenieur wat vertroud is met die masjien na die toneel op pad was. “Ondanks die pogings van die brandweer, paramedici en ingenieur kon die pasiënt se arm nie op ŉ tydige en veilige manier uit die masjien bevry word nie. Die besluit is geneem om ŉ chirurg van ŉ spesialishospitaal in die omgewing te raadpleeg oor die moontlike amputasie van die man se arm.” Die chirurg is na die toneel ontbied, terwyl die pasiënt voorberei is vir die prosedure. Die spesialis het met behulp van paramedici die man se arm geamputeer en hom uit die masjien bevry. Die man is gestabiliseer en na die naaste hospitaal geneem vir verdere behandeling.